**Кръгла маса**

**„СЪВРЕМЕННИ АСПЕКТИ В ПРОФИЛАКТИКАТА И ЛЕЧЕНИЕТО НА ОСТРИТЕ РЕСПИРАТОРНИ ЗАБОЛЯВАНИЯ“**

**19 септември 2018 г., 14:30 ч., зала Изток на Народното събрание**

**Изводи и препоръки**

Въз основа на приетата резолюция на асамблеята на СЗО, препоръката на Съвета на Европейския съюз и на представената информация от експертите и медицинските специалисти, участниците във форума се обединяват около схващането, че в България информираността на населението по отношение на сезонния грип е крайно недостатъчна, поради което нивото на имунизационния обхват с противогрипна ваксина е сред най-ниските в Европа.

Безспорен напредък и успех е изготвянето на проект на Национална програма за подобряване на ваксинопрофилактиката на сезонния грип, 2019-2022 г., която ще спомогне отговорните институции, експертите и медицинските специалисти да обединят усилията си и чрез съвместни действия да допринесат за постигането на реални резултати за ограничаване разпространението и последиците от сезонния грип.

**Участниците в кръглата маса се обединяват около следните препоръки към отговорните институции:**

**1.** Приемане и въвеждане в изпълнение, във възможно кратки срокове, на Национална програма за подобряване на ваксинопрофилактиката на сезонния грип, 2019-2022 г., с цел достигане на ваксинален обхват, съгласно препоръките на СЗО и на Съвета на Европейския съюз.

**2.** Гарантиране на ефективна комуникация и координирани съвместни действия на институциите и медицинските специалисти за постигане на поставените цели в Националната програма.

**3.** Създаване на ефективни процедури за събиране на данни за постигнат ваксинален обхват срещу сезонен грип и за отчет на извършените противогрипни имунизации.

**4.** Организиране на информационни кампании за широката общественост относно ползата, безопасността и ефективността на противогрипните ваксини, с цел повишаване ваксиналния обхват на населението.